Notum sit cunctis sancte ecclesie filiis, quod dominus Seguinus, Eduensis et Sedelocensis decanus, et totum capitulum Sedelocensis Ecclesie canonicorum, consensu et consilio venerabilis Stephani, Eduensis ecclesie Episcopi, concesserunt Cisterciencis ecclesie monachis totum fundum qui vocatur Crispiacus in terris, in silvis, in pratis, in aquis. Hunc fundum pro redemptione animarum suarum dederunt eis ex toto liberum nichil sibi inde retinentes, excepto quod in silva que vocatur Telei, ad proprios usus necessaria accipient, eo tenore ut monachi illi annuatim duodecim sextarios annone, medietatem scilicet frumenti et medietatem ordei in terra illa eisdem canonicis sancti Andochii reddant, et solidos tres. Et ratum fuit coram domno Stephano antistite qui hujus rei auctor fuit, ut hanc annonam apud Crispiacum in domo monachorum canonici illi annuatim ad mensuram que illo tempore quo hec conventio fuit facta apud Bealnam tenebatur. Denarios autem in festivitate sancti Simphoriani apud Crispiacum accipient. Decimam vero hujus terre tam sancti Andochii quam beati Nazarii canonici voluntate antedicti Episcopi monachis prescriptis dimiserunt quantum scilicet ad propriam illorum agriculturam pertinet, nam si alii licentia monachorum terram illam non ad opus eorumdem monachorum sed ad proprium coluerint, ille decimam terre accipiat cujus juris esse cognoscitur. Hec facta sunt tempore domni Pape Calixti secundi et Ludovici, Regis Francorum, ac Hugonis, Ducis Burgundie. Et hii sunt testes: Stephanus, Eduensis Episcopus; Seguinus, decanus; Lambertus, cantor; Arnulphus, capellanus; Girardus de Arneto; Bertrannus de Monte Scotti; Lambertus, prepositus de Sedeloco; Petrus Carbonellus; Rainaudus de Monte Sancti Johannis; Tebaldus, prepositus monalium Sancti Andochii; Hugo de Muresaldo. Hec carta apud Eduam facta, corroborata et confirmata est in capitulo Sedelocensis ecclesie, coram prescripto episcopo et omnibus illius ecclesie canonicis. Et ne i idem canonici hec aliquando negare possent, donnus Stephanus abbas Cisterciensis cenobii in eodem capitulo omnes canonicos pro hujus rei signo est osculatus, et hii sunt testes: Stephanus, Eduensis Episcopus; Valterius de Glana; Girardus de Arneto; Bonus Homo, capellanus de Monte Sancti Johannis; Hugo de Granciaco, dapifer Ducis; Lambertus, prepositus; Rainaldus de Durnei. Et ne aliquando aliqua controversia de predicto fundo Crispiaco eveniat, profitemur clericos monachis non dedisse mansos rusticos et redditus quos in diversis villis tenent, qui hactenus ad prefatum fundum pertinuerant, sed tantum ipsum fundum Crispiacum sicuti supra notatum est in terris, in silvis, in pratis, in aquis.